L-ASMK tiftaħ l-istaġun 2020/21 L-istaġun 2020/21 tal-Assoċjazzjoni Sport Muturi u Karozzi, beda nhar il-Ħadd, 25 ta' Ottubru, bil-Muturi Motocross meta ġiet organizzata l-ewwel attivitá mill-Kampjonat Naz­zjonali Honda Motocross 2020/ 21. Għal din l-attivitá irreġistraw 30 kompetitur maqsuma f'erba' klassijiet. Il-Kumitat Motocross ħabbar li dan l-istaġun se jkollu tliet kampjonati li huma l-Kampjonat Nazzjo­nali Motocross Expert Riders li ilu jsir għal dawn l-aħħar 35 sena, il-Kampjonat Nazzjonali Motocross Veterans li jaqgħu fih riders li għandhom 'il fuq minn 40 sena li se jsir għat-tielet sena waqt li għall-ewwel darba se jsir il-Kampjonat Nazzjonali Junior Riders li jaqgħu fih dawk il-riders kollha taħt is-16-il sena. Intant ħarsa ħafifa lejn dak li ġara fl-attivitá. Fi Klassi A kien hemm linja tat-tluq b'10 muturi fejn Kyle Camilleri (KTM) iddomina l-ġurnata fejn irnexxielu jirbaħ iż-żewġ rounds. Huwa kien segwit minn Paul Muscat (Yamaha) fl-ewwel tiġrija u minn Bernard Sammut (Beta) fit-tieni tiġrija. Ir-riżultat finali ra lil Camilleri jirbaħ u kien segwit minn Sammut fit-tieni post u Muscat għalaq il-ġurnata fit-tielet post. Fi Klassi B ħadu sehem seba' riders fejn Aidan Camilleri (Huqsvarna) iddomina ż-żewġ tiġrijiet tal-ġurnata, fejn kien segwit minn Etienne Caruana (Honda) u James Mamo (Yamaha) fl-ewwel tiġrija u minn Krist Falzon (Huqsvarna) u Mamo fit-tieni tiġrija. Ir-riżultat finali f'din klassi ra lil Camilleri jirbaħ segwit minn Mamo u Falzon fit-tieni u fit-tielet postijiet rispettivament. Fi Klassi Veterans, il-linja tat-tluq kellha ħames riders fejn Paul Deguara (KTM) irnexxielu jirbaħ iż-żewġ rounds tal-ġurnata segwiet minn Jethro Sant (Yamaha) fl-ewwel round u Arthur Micallef (Sherco) fit-tieni round. Ir-rizultat finali ra lil Deguara jirbaħ segwit minn Micallef u Sant li spiċċaw fit-tieni u fit-tielet postijiet rispettivament. Fil-Klassi Junior, it-tluq ra sitt riders fejn Burien Grima (KTM) irnexxielu jirbaħ iż-żewġ heats tal-ġurnata. Grima kien dejjem segwit minn Liam Borg (KTM) u Jose Azzopardi (KTM). Ir-riżultat finali ra lil Grima jirreġistra l-ewwel rebħa segwit minn Borg u Azzopardi fit-tieni u fit-tielet postijiet rispettivament. L-Assoċjazzjoni se tkompli l-atti­vitajiet tagħha nhar il-Ħadd li gej, 8 ta' November, fejn se tkun qed tiftaħ l-istaġun tal-Karozzi Autocross mill- Kampjonat Nazzjonai ASMK Pasta Poiatti 2020/21. Minħabba li ninsabu fix-xahar ta' Novembru l-programm se jibda b'qud­diesa li ssir fil-kumpless darba fis-sena. Din issir għal dawk l-ex- membri li m'għadhomx magħna. Il- programm jibda fil-11.00 am. Iktar informazzjoni wieħed jista' jsibha wkoll fis-sit elettroniku tal-Assoċjazzjoni www.asmk.org.mt jew fil-paġni ta' Facebook bl-isem Assoċjazzjoni Sport Muturi u Karozzi. Wieħed jista' jagħmel kuntatt mal-Kumitat Ezekuttiv bl-email: info@asmk.org.mt. Il-Kumitat Ezekuttiv jinforma li bħalissa qed isir sit elettroniku ġdid li mistenni jkun online dan ix-xahar, iżda jista' jagħti il-każ li ma jkunx hemm aċċess għas-sit prezenti. Għalhekk niskużaw ruħna ghal kull inkonvenjent. Wieħed xorta jista' jsegwina mill-paġni ta' Facebook.